לכבוד 15 בספטמבר 2020 כו באלול תש"פ

שר העבודה והרווחה – ח"כ איציק שמולי

שלום רב,

הנדון: **פניה דחופה ביותר** – נהלים והנחיות עבור דיירי הדיור המוגן **בתקופת הסגר החדשה** שהחליטה הממשלה

אנחנו פונים אליך בקריאה נרגשת שלא לתת יד להכליל שוב את בתי הדיור המוגן בתוך כלל המוסדות לגיל השלישי. הצלחנו סוף סוף להבהיר למקבלי ההחלטות שדין בתי הדיור המוגן אינו כדין בתי אבות, בתים סיעודיים וכדומה.

את עצמאותנו ואת יכולתנו לשמור על עצמנו הוכחנו הן בגל הראשון והן בשלושת החודשים האחרונים בהם המשק נפתח, המחלה התפשטה ואילו בבתי הדיור המוגן, למעט מספר מצומצם של עובדים, לא היתה תחלואה, להוציא בית אחד בו דיירים נדבקו מעובדת. גם שם הכל מאחורינו. בחודשים אלה החזירו לפעולה את חוגי הספורט, התרבות וההרצאות לרווחת הדיירים וגם יכולנו להיפגש עם בני המשפחה – הכל תוך שמירה על הכללים.

אנחנו מאוד נשמרים, מצמצמים יציאות וכדומה ויחד עם זאת מנהלי הבתים השכילו להחזיר לנו שגרה דומה למה שהיה לפני פרוץ משבר הקורונה.

**חשובה ביותר היא הקצאת המשאבים לבדיקות שבועיות של צוות העובדים** – גם זה תרם רבות לשמירה על בריאות הציבור המתגורר בתי הדיור המוגן.

ניתן לומר שזוהי הקצאת המשאבים היחידה של המדינה למיגזר זה מאחר וכל השאר ממומן בכספי הדיירים עצמם.

במסגרת הדיונים על הנחיות מיוחדות למיגזרים שונים לא שמענו עד כה כל התיחסות למסגרת של בתי הדיור המוגן.

לאור נסיון הגל הראשון העלינו על הכתב הנחיות להתנהלות בעת משבר וסגר נוסף (וזה אכן מגיע בעוד ימים ספורים). כמו כן, פרופ' נמרוד מימון אישר והעביר לאישור משרד הבריאות קובץ המכונה **"תו זהוב לבתי דיור מוגן"** שגיבש משרדך באמצעות הממונה על הדיור המוגן– מר שלומי בר לב יחד עם נציגי הנהלות הבתים ועם עמותת דיירי הדיור המוגן. מזה למעלה מחודש ימים שהמסמך נמצא על שולחנה של י הממונה על בריאות הצבור במשרד הבריאות ד"ר שרון אלרעי פרייס.

מצורפות בזה הנחיות "התו הזהוב"

אנו פונים אליך בבקשה לפעול בדחיפות ובתקיפות לאשר את הנהלים המוצעים .

אם נגזר עלינו לחיות שוב לתקופת מה כמעט רק בתחומי הבית (להוציא 500 מ' לחילוץ עצמות) תנו להמשיך בשגרה אשר, אנו תקוה, תמזער את הנזקים הנפשיים הנגרמים בעקבות סגירת קשישים בביתם לתקופה ממושכת בצירוף חוסר-פעילות וחוסר מגע ישיר עם בני המשפחה.

**כאמור, את עצמאותנו ואת יכולתנו לשמור על עצמנו הוכחנו בשלושת החודשים האחרונים. אנו דורשים שתאפשרו לנו** להביא מרצים ומדריכי ספורט, אנחנו נדע להתארגן ולקיים אירועי תרבות. אפשרו לנו להתקבץ בהתאם למידות האולם גדול הקיים בכל הבתים. בכמעט כל הבתים יש שטחים פתוחים (גינה, פארק) בהם אפשר לקיים פעילות ~~–~~ של עשרות איש ואף למעלה מזה– בהתאם לגודל המרחב הפתוח העומד לרשות הבית.

יש להתייחס אלינו כמשפחה אחת גדולה "נקיה" מקורונה ולכן יכולה להתנהל בכמעט חופשיות –כמובן תוך עטיית מסיכה ושמירה על ריחוק.

מודה לך על טיפולך המסור והמתמשך בצרכי ציבור הקשישים בכלל ודיירי הדיור המוגן בפרט.

מאחלים שנה טובה ומאושרת בבריאות טובה לך ולבני משפחתך ולצוות המלווה אותך.

לאה שץ סופר- יו"ר העמותה

העתק: שר בריאות – ח"כ יולי אדלשטיין

 מנכ"ל משרד הרווחה ד"ר אביגדור קפלן

מנכ"ל משרד הבריאות – פרופ' חזי לוי

מר שלומי בר לב - הממונה על הדיור המוגן